መንግሥት አሥር ሚሊዮን ኩንታል ስንዴ ሊገዛ ነው
በአገሪቱ ባጋጠመው ሰብዓዊ ቀውስና በሚሊዮኖች መፈናቀል ምክንያት፣ መንግሥት አንድ ሚሊዮን ሜትሪክ ቶን (አሥር ሚሊዮን ኩንታል) ስንዴ ግዥ ሊያደርግ መሆኑ ታወቀ፡፡ከሚገዛው አጠቃላይ የስንዴ መጠን ውስጥ 600 ሺሕ ሜትሪክ ቶን (ስድስት ሚሊዮን ኩንታል) የሚሆነው ተገዝቶ ለተረጂዎች እንደሚከፋፈል ታውቋል፡፡ በቅርቡ በኢትዮጵያ መንግሥትና በልማት አጋሮች በወጣው ሪፖርት መሠረት 8.13 ሚሊዮን የሚሆኑ ወገኖች አስቸኳይ ምግብ ዕርዳታ ፈላጊ ናቸው፡፡ በተጨማሪም 3.19 ሚሊዮን የሚሆኑት ከተለያዩ ሥፍራዎች የተፈናቀሉ ናቸው፡፡የስንዴ ግዥው እንዲፈጸምለት የብሔራዊ አደጋ ሥጋት ሥራ አመራር ኮሚሽን ለመንግሥት ግዥና ንብረት ማስወገድ አገልግሎት ጥያቄ ያቀረበ ሲሆን፣ በጥያቄውም መሠረት ጨረታው በጋዜጣ እንደሚወጣ የአገልግሎቱ ዋና ዳይሬክተር አቶ ይገዙ ዳባ ለሪፖርተር ተናግረዋል፡፡ከአጠቃላዩ ከሚገዛው ስንዴ 400 ሺሕ ሜትሪክ ቶን የሚሆነው ደግሞ ለኢትዮጵያ የንግድ ሥራዎች ኮርፖሬሽን እንደሚቀርብ ታውቋል፡፡ ስንዴው ለዳቦ ቤቶችና ለዱቄት ፋብሪካዎች ይከፋፈላል ተብሏል፡፡የስንዴውን ግዥን በተመለከተ በአሁኑ ወቅት በጨረታው የመወዳደር ፍላጎት ላሳዩ ተጫራቾች የጨረታ ሰነድ እየተሸጠ ነው፡፡መንግሥት ከጥቂት ሳምንታት በፊት 400 ሺሕ ሜትሪክ ቶን ስንዴ በ3.04 ቢሊዮን ብር መግዛቱ ይታወሳል፡፡ 